ועדת הכלכלה, כנסת 20, פרוטוקול מספר 586, 2017-10-24 09:30

איתן כבל: בוקר טוב לכם, היום יום שלישי פעמיים כי טוב.

איתן כבל: מה אקרא לעצמי – מלפפון חמוץ, זית דפוק?

איתן כבל: אבל בסדר, יש גם חלק מהעם הזה, וצריך להמשיך ולהתנהל.

איתן כבל: ברשותכם, נחזור ונעלה מדי שבוע על סדר יומנו את נושא המאבק בקטל בדרכים.

איתן כבל: לא שכחנו אותו.

איתן כבל: ובעזרת השם הוא גם ישתלב בתוך התהליך של כל הנושא של השימוע שנעשה על התחבורה הציבורית, שזה באמת חלק בלתי נפרד מהעניין.

איתן כבל: יחד עם זאת, אני רוצה לומר לכם כך, שלצערי חצינו את גבול 300 ההרוגים שקיווינו שלא נגיע אליו.

איתן כבל: נכון שנכון להיום, אם אינני טועה, מספר ההרוגים עומד על מינוס שישה אל מול שנה שעברה, שזה לכשעצמו, אתה יכול להגיד: וואו, אבל עדיין יש לנו חודשיים ימים, ואני מקווה מאוד שהמצב לא יהיה גרוע אף יותר משנה קודמת.

איתן כבל: אני רוצה לומר לכם שיש שלוש נקודות מרכזיות שאי אפשר להתעלם מהן.

איתן כבל: ואני אומר לך, חבר הכנסת פרי, שמלווה אותי, יחד עם צוות הוועדה, בתהליך הזה: אי אפשר להתעלם מהעובדה שמצד אחד יש שיפור דרמטי בחלק מן העניינים, כמו תאונות בכבישים בין-עירוניים.

איתן כבל: אבל מצד שני, אי אפשר להתעלם מהעובדה שיש עלייה מאוד מאוד מדאיגה בתאונות של רוכבי אופנוע, ובחלקן הלא קטן תאונות עצמיות.

איתן כבל: אי אפשר להתעלם מהעובדה שיש עלייה מאוד משמעותית בקטל בדרכים בתוך הערים, ובעיקר במקומות שאמורים להיות הבטוחים להולכי הרגל – במעברי חציה.

איתן כבל: וזה דבר שפשוט לא מתקבל על הדעת.

איתן כבל: וכמובן, המגזר הערבי ממשיך וממשיך וממשיך.

<לאה ורון: והחרדי.

איתן כבל: אבל עדיין פחות.

איתן כבל: זה בעיקר המגזר הערבי.

איתן כבל: יחד עם זאת, אני גם אומר שהקטל בדרכים במגזר הערבי הוא כבר לא פועל יוצא, כמו שפעם היינו אומרים, של תשתיות רעועות, כבישים לא טובים.

איתן כבל: אבל החלק הארי של ההרוגים בקטל בדרכים, מסתבר, הוא בכלל בבין עירוני גם במגזר הערבי.

איתן כבל: כך שזו כבר איננה רק בעיה שנוגעת לתשתיות, אלא יש משהו הרבה יותר עמוק שצריך לתת עליו את הדעת.

איתן כבל: ברשותכם, אפתח את היום.

איתן כבל: היום יום שלישי, כמו שאמרתי, פעמיים כי טוב.

איתן כבל: מי שלא יודע, בשבת נקרא את פרשת לך לך.

איתן כבל: וברשות

איתן כבל: כם, אקריא לכם היום שיר של יעקב שבתאי.

איתן כבל: אגלה לכם סוד, אחד השירים הכי אהובים עלי ever.

איתן כבל: גם כן ביום שישי הייתה תוכנית – היא עדיין, היא עברה לרשת ג', אבל אני מלווה אותה כבר הרבה שנים – יום שישי ברשת ב' של כניסת שבת.

איתן כבל: והמוזיקה של התוכנית הייתה של שיר "לפנות ערב", שמוכר יותר כ"בין ברושים".

יעקב פרי: - - -

איתן כבל: נכון, נכון.

איתן כבל: נכון, קול תימני, אבל אל תבנו על זה שעם קול מדהים.

איתן כבל: זה היה שיר של בין ברושים – כך ידעתי ששבת הגיעה, ולא משנה, גם במלחמת לבנון הראשונה, כשהאזנתי לתוכנית והגיעה השעה של התוכנית, והפכתי עולם כדי לשמוע, גם כשישבתי בג'ב ג'נין, ידעתי ששבת הגיעה גם אי שם בתוך לבנון.

איתן כבל: אז ברשותכם, מילים – יעקב שבתאי, הלחן הוא של שסה ארגוב, מי שמכיר את השיר: בין ברושים יורד הערב/ הסתכלי, הצל קרב אלינו/ יחפים נלך בשדות השלף/ כי היום, יפתי, עובר.

איתן כבל: // על כתפך ידי תנוח/ וצלי על יד צלך פוסע,/ מן הים עכשיו נושב הרוח/ כי היום, יפתי, עובר.

איתן כבל: // בואי נשב, הכול רוגע/ בין עצי הפרדס היום שוקע/ בעלי גפנים הצל נוגע/ בחורשת האקליפטוס כבר החושך מתחבא.

איתן כבל: // אך אור שקיעה מאיר פנייך/ צמתך בתוך ידי מוטלת/ ושחורות שחורות הן שתי עינייך,/ והיום, יפתי, עובר.

איתן כבל: // שימי ראשך אצלי על ברך/ בצמה השחורה אקלע לך פרח/ ציפורים שרות את שיר הערב/ על חורשת האקליפטוס כבר הלילה מכסה.

איתן כבל: // אך בין ברושים עולה ירח/ הסתכלי, כל כך שקוף הלילה/ במרחב שדות ינשוף צורח/ ואחריו יללת התן.

איתן כבל: איך אפשר אחרי מילים כאלה, שאני אומר לעצמי: וואו?

איתן כבל: זה באמת וואו, היכולת לכתוב בשפה כל כך - - -

<לאה ורון: ואהבה כזו גדולה.

איתן כבל: ואהבה כזו גדולה.

איתן כבל: זה פשוט בלתי ייאמן.

איתן כבל: אני תמיד אומר: אני לא אדם שמקנא, בהגדרה, אבל אם יש, אז זה באותם סופרים גדולים ומשוררים גדולים, שאתה עם פה פעור, איזו יכולת לראות את הדברים ולחבר אותם.

איתן כבל: אז בואו נתחיל את היום.

איתן כבל: ברשותכם, חברותי וחברי, תקנות המתווכים במקרקעין (תיקון מס' 2), התשע"ז-2017.

איתן כבל: בהזדמנות הזו, שבה אנחנו מעלים את הבקשה של משרד המשפטים בכל הנוגע להטבות לחיילי מילואים, במסגרת החובה של ועדת השרים שמתכנסת פעם ב - - - להציג כל מיני הטבות - - -

יעקב פרי: אני מכיר את זה.

איתן כבל: כן, אני יודע שאתה מכיר, רק אני אומר את זה, אז יש לנו הטבות.

איתן כבל: כבר הזהרתי את משרד המשפטים, שתמיד אתם מביאים לנו בעיקר אגרות וכל מיני דברים מן הסוג הזה, שלא יקרה כמו שקרה עם משרד הפנים, שנתנו לנו הטבות לאגרות ליורדים מן הארץ.

יעקב פרי: - - - גורף מה שנקרא.

איתן כבל: כן.

איתן כבל: לפעמים צריך גם להסתכל במה דברים אמורים.

<לאה ורון: זה הנחה באגרות - - -

איתן כבל: כן, כן.

איתן כבל: אני פה, ברשותכם, רוצה לנצל את ההזדמנות, ולומר כמה מילים על "בהצדעה", מכיוון שהנושא הזה נמצא על סדר-היום והוא מתכתב לגמרי עם העניין גם שאנחנו נוגעים בו היום.

איתן כבל: מי שלא יודע או כן יודע, כרטיס "בהצדעה" לחיילי המילואים, הייתה לי זכות גדולה להיות בין הוגיו ויוזמיו, מיוזמי הרעיון של תעודת החייל שחיילי מילואים מקבלים.

איתן כבל: ורציתי בהתחלה שחיילי המילואים ייכנסו ל"חבר", אבל כמובן ש"חבר" עמדו לא רק על שתי הרגליים האחוריות, הן התקינו עוד רגליים כדי שרק לא נהיה חלק מ"חבר", פרי.

איתן כבל: אז אמרנו: אוקיי, אתם לא רוצים?

איתן כבל: בוא לא נילחם בכם, בוא נבנה לנו מסלול נפרד.

איתן כבל: הוא באמת הולך ומתפתח ועולה כפורח.

איתן כבל: ונכון, הוא לא "חבר", אבל הוא באמת מקבל מקום אחר לגמרי לאט לאט.

איתן כבל: יחד עם זאת, קיבלנו הודעה לאחרונה, וחברי ואני לא מתכוונים לעבור על זה לסדר-היום, ש"בהצדעה" – החיילים יהיו חייבים להיות חברים או להנפיק כרטיס של, אם אינני טועה, "לאומי קארד", שזה פשוט לא מתקבל על הדעת, שדבר שאמור להיות הטבה לחיילים, אתה מייצר תנאי שהוא רק ילך עם כרטיס.

איתן כבל: אני כבר לא מדבר על העניין הזה של בכלל למה, אני מדבר על העניין הזה שברור, כשיש לך עוד כרטיס, זאת עוד הוצאה, אתה לא יכול לעצור את זה.

איתן כבל: כל הדיבור הזה שאתה יכול כאילו לבוא ולהגיד – זה לא.

איתן כבל: ככל שיש לך יותר כרטיסים, אתה מעלה את ההוצאה האישית.

איתן כבל: זו עובדה.

<לאה ורון: יותר עמלות.

איתן כבל: אני כבר לא מדבר על העמלות, אני לא מדבר על כלום.

איתן כבל: אני מדבר אתך רק, את יודעת - - -

<לאה ורון: על דמי החזקה.

איתן כבל: לא, לא.

איתן כבל: על האופציה.

איתן כבל: ברגע שהאופציה הזו עומדת בפניך ואומרים לך: יש לך הנחה פה – אין, זה מוציא אותך, ולא יעזור בית דין.

איתן כבל: וזה חלק מהעניין.

איתן כבל: הרי יש היום כ-200,000 איש חברים ב"בהצדעה", זה כבר לא מספר מבוטל.

איתן כבל: עכשיו, אני יודע שכל התהליך הזה הוא בגלל חוסר של כ-4 מיליון שקלים בלבד, פער בין משרד הביטחון לבין ההחזקה השוטפת של הכרטיס.

איתן כבל: משרד הביטחון השיב בשלילה, זה בכלל לא מעניין אותו.

איתן כבל: אנחנו לא מתכוונים לוותר על זה.

איתן כבל: עד כדי שאפילו אקרא למרד של חיילים לא להשתמש בכרטיס הזה, כי פשוט זה בלתי אפשרי.

איתן כבל: זה בלתי אפשרי, שמה שהייתה אמורה להיות הטבה לקבוצה כל כך קטנה – תבינו, זה לא כל ה-200,000 עושים מילואים, זה מי שעושה בשלוש שנים 20 ימי מילואים.

<לאה ורון: שירות מילואים פעיל.

איתן כבל: כן.

איתן כבל: זה לא עכשיו – ולא כזה - - - אוקיי, אז אנחנו כאן עומדים בפני ההטבה של משרד המשפטים.

איתן כבל: ובכל מקרה, את יודעת, גם על זה – נכון, אמות הסיפים לא רועדות מההטבה המדהימה הזו, אבל איך אומרים גם זו לטובה.

איתן כבל: אז גם זו לטובה.

איתן כבל: אז בואו תציגו בפנינו את העניין, נשמע אם יש התייחסויות מגורמים שונים.

איתן כבל: ואין שום סיבה בעולם שלא נסיים את זה כמה שיותר מהר.

איתן כבל: בבקשה, שם ומשפחה ותפקיד.

<קרן רבי: קרן רבי, אני סמנכ"לית השירות במשרד המשפטים.

איתן כבל: בבקשה.

<קרן רבי: אגיד שחוץ ממקצוע המתווכים, אנחנו בתהליכי אישור – חלק כבר אושר, חלק בתהליכי אישור – להפחתה באגרות לחיילי מילואים, גם פעילים, גם במקצועות האחרים - - -

איתן כבל: בעזרת השם, שזה יהיה בתקופתנו.

<קרן רבי: לא, אבל זה כבר קורה.

<קרן רבי: גם בשמאים, גם ברואי חשבון, נוטריונים.

<קרן רבי: אז רק שככה תראו את תהמונה הרחבה.

איתן כבל: אוקיי.

<קרן רבי: אנחנו מדברים בעצם על הפחתה של 50% באגרות המתווכים, שזה אגרת רישוי שוטף, אגרת בחינה ואגרת הענקת רישיון.

<קרן רבי: מדובר על 900 משרתי מילואים בממוצע, שמשלמים אגרות לרשם המתווכים בסכום של 555,000 שקל, אז הפחתה של 50% זו המשמעות בהיבט - - -

איתן כבל: כמה עולה היום?

איתן כבל: כמה האגרה היום?

<קרן רבי: אז אגיד ככה: אגרת בחינה – 494 שקלים; אגרת רישוי שנתי, חידוש רישיון מדי שנה – 482.

יעקב פרי: זה את מדברת על המתווכים?

<קרן רבי: כן, זה על המתווכים.

<קרן רבי: ואגרה חד-פעמית להענקת רישיון ראשון זה 963 שקלים.

איתן כבל: זה מה שגובים?

<קרן רבי: זה מה שגובים היום.

איתן כבל: בכמה זה ירד?

<קרן רבי: אז אנחנו מדברים על הפחתה של 50%.

<קרן רבי: אז אפשר לחשב.

<קריאה: סך הכול זה 277,000 שקל.

איתן כבל: מה שמך?

<קריאה: דרור, אני עוזר של המנכ"לית.

איתן כבל: אוקיי.

יעקב פרי: זה משמעותי.

איתן כבל: כן, כן, 50% זה תמיד משמעותי.

איתן כבל: גם אם זה משקל, זה 50% עדיין.

איתן כבל: אוקיי, התייחסויות.

איתן כבל: ברשותכם, רק לומר כל אחד את תפקידו ואת מי הוא מייצג.

איתן כבל: בבקשה.

<אסף אפשטיין: בוקר טוב, אסף אפשטיין, אני סגן יושב-ראש לשכת המתווכים.

<אסף אפשטיין: חלק מהתפקידים שלי זה להיות אחראי על כל נושא ההדרכות וההכשרות.

<אסף אפשטיין: אני מברך את היוזמה, מבחינתנו מבורכת.

<אסף אפשטיין: הייתי מצרף גם פנסיונרים, יש הרבה קהל של אנשים בגיל פנסיה, או שסיימו מוקדם תפקידים, אפילו תפקידים צבאיים ולא רק, והם בהחלט נכנסים לתחום והם עובדים בתחום.

<אסף אפשטיין: ואני חושב שצריך לחבק אותם.

<אסף אפשטיין: אני מדבר בעיקר על הגיל השלישי.

<אסף אפשטיין: עוד דבר מאוד חשוב לדעתנו, ואנסה לקרוא לכם להרים את הכפפה, כל נושא של הורדת האגרות בכלל, אני יודע שמטפלים בזה במרץ במשרד המשפטים, אנחנו צריכים הרבה מאוד תקציבים, ונשמח לשיתוף פעולה, כדי להמשיך ולהכשיר את המתווכים המקצועיים בכל התחומים: תחומים מקצועיים, תחומים ליד המקצועיים.

<אסף אפשטיין: חשוב לנו מאוד כן להקטין את האגרות בכלל, וכן לנסות ולקבל תקציבים שהם תקציבים די רבים, אנחנו מדברים על מיליונים של שקלים שנגבים בשנה כאגרות, ושזה יחזור לתחום התיווך.

<אסף אפשטיין: בהמשך לכל מיני דיונים כאלה ואחרים להעלאת רמת המתווך, להעלאת הרמה המקצועית, בסוף לתת שירות יותר טוב לצרכנים.

איתן כבל: תודה.

איתן כבל: אתה רוצה לומר משהו?

איתן כבל: רק לומר לפני כן, אני מבקש לשאול שאלה.

איתן כבל: אני אומר לעצמי: מכל חיילי המילואים, כמה מתווכים יש?

<קרן רבי: נתתי את המספר.

יעקב פרי: כמה מתווכים יש בארץ בכלל?

איתן כבל: לא, לא.

איתן כבל: כמה חיילי מילואים הם מתווכים?

<קרן רבי: אמרתי 900.

איתן כבל: אה, אמרת?

איתן כבל: אז לא תורידו לאפס?

איתן כבל: אני רוצה להגיד: כאילו אתה בא - - -

יצחק לוי: פחות מ-5%.

יצחק לוי: יש 20,000 מתווכים.

איתן כבל: זאת אומרת, גם אפילו כשאתה עושה באצבע בתה, אתה לא שם לב איפה – קודם כול, שיהיה ברור, אנחנו כמובן מעריכים, זה לא שאנחנו לא מעריכים.

איתן כבל: פתאום, את יודעת, אמרתי לכם: וואלה, כמה כולה - - -

יעקב פרי: אם תוריד לאפס, במקום 900 יהיו 9,000 מתווכים.

<מאיר גלעדי: אם יורשה, סליחה, לי להעיר הערה.

<מאיר גלעדי: מאיר גלעדי, אני מאיגוד המתווכים תחת העסקים הקטנים.

<מאיר גלעדי: יש מצב שהרבה מאוד צעירים שמצטרפים למקצוע, יש נשירה של כ-80% בשנה הראשונה.

<מאיר גלעדי: ואותם שמשלמים את האגרה הראשונה, שהיא מאוד גדולה, אז צריך באמת להתחשב אם יש מקום לבטל לגמרי לאותם - - -

איתן כבל: אני רוצה לענות לך, ברשותך.

איתן כבל: אני לא מכיר מישהו שיגיד: עכשיו אלך למילואים, אטחן את עצמי בשמירות, כדי לקבל פטור מהאגרה.

איתן כבל: עזוב, נו, בחייאת רבאק, אל תעמידו את זה עכשיו בצורה מביכה.

איתן כבל: בסוף, אתה יודע, מה העניין, כיוון שאתם עדיין לא גוף מוסדר, שזה דיון אחר, וכל אחד אומר: וואלה, החבר שלי שאל אותי אם יש לי דירה בשבילו, אז הלכתי ושאלתי.

איתן כבל: אני לא רוצה להיכנס עכשיו לתוך התהליך הזה, זה דיון נפרד שאולי הגיע הזמן לעשות אותו.

איתן כבל: אבל אני לא פותח את הדיון הזה.

איתן כבל: אבל להגיד שבגלל זה עכשיו, כי יחסית באינסטינקט, כשאתה משתחרר ממילואים ומחפש מה לעשות, עכשיו ככה: להיות נהג אוטובוס – צריך לעשות רישיון; להיות זה – צריך זה; פה צריך זה.

איתן כבל: פה אתה לא צריך כלום ברמת העיקרון.

איתן כבל: כן, בבקשה, שם ותפקיד.

<איל יוסיפסקו: יוסיפסקו איל, ראש עתכ"א מילואים בצה"ל.

<איל יוסיפסקו: בהמשך לדברים של הסמנכ"לית, אני חושב שיש פה חבילת הטבות משמעותית שמשרד המשפטים שם, זה אחד המקצועות.

איתן כבל: לא, לא, שנייה.

איתן כבל: חבילה?

<איל יוסיפסקו: חבילה של מקצועות, סליחה.

יעקב פרי: הוא עוד מתייחס, אני חושב, להערה שלך, שבדרך נמצאות - - -

<קרן רבי: נכון.

<קרן רבי: חלק כבר - - -

איתן כבל: אה, לזה אתה מתכוון?

איתן כבל: כי בינתיים, אתה יודע, יש לי עוד הרבה מקום בכיס לחבילה שהם הביאו.

איתן כבל: עזוב.

<איל יוסיפסקו: לא בחבילה הזאת.

איתן כבל: כן.

איתן כבל: בוא נגיד ככה: יש חבילת כוונות טובה.

יעקב פרי: או, בדיוק.

<איל יוסיפסקו: נכון.

<איל יוסיפסקו: ולא אגע בגובה המימון או בגובה הסכום, זה כבר הוצג לאדוני.

<איל יוסיפסקו: אבל אני חושב שההטבה עם 900 משרתי מילואים היא דבר משמעותי.

<איל יוסיפסקו: ואנחנו כמובן בעד, ומבקשים להצטרף לבקשה.

איתן כבל: כן, זה בסדר.

איתן כבל: לבקשה שלי, להוריד את זה לאפס?

<איל יוסיפסקו: לא אתנגד לה, אדוני.

איתן כבל: לא, ברור לי.

איתן כבל: בסדר.

איתן כבל: רצית, פרי?

יעקב פרי: רציתי שלושה דברים.

איתן כבל: בבקשה.

יעקב פרי: הייתה לי הזכות להיות יושב-ראש הוועדה הציבורית למען המילואים, שהוקמה אחרי הייתי קורא לזה המשבר שהיה בנושא הזה אחרי מלחמת לבנון השנייה.

יעקב פרי: ההתבטאויות בארץ – רק פריירים עושים מילואים – לא צריך להסביר ובטח לא צריך לספר.

איתן כבל: מוכר, כן.

יעקב פרי: והתולדה של הכרטיס, ואחר כך שהוא נהפך ל"בהצדעה", עם המעורבות של כולם, כולל מעורבותך המבורכת, חבר הכנסת כבל, אני זוכר שחווינו כל עוד אני הייתי מעורב בנושא, בקשיים רציניים מאוד של משרדי הממשלה לתת הנחות, לתת עדיפות.

איתן כבל: עוד לא השתנה, לצערי.

יעקב פרי: עד כדי כך, שאני זוכר שבזמנו אפילו עלתה ההצעה לשנות את חוק המילואים.

יעקב פרי: היו על זה מה שנקרא בלי סוף.

איתן כבל: נכון.

יעקב פרי: אז קודם כול, אני לא יודע אם זה התחלה, אמצע, ציפור שמנבאת את האביב או את הקיץ, אז אני רואה את זה קודם כול בחיוב כמובן.

יעקב פרי: גם אני הייתי שמח אם זה היה יותר, אבל אני יודע שלא סמכות

יעקב פרי: כם פה להחליט שזה ירד מ-50 לאפס או מ-50 ל-25.

יעקב פרי: אז קודם כול אני חושב שזה צריך להיות מקובל בברכה.

יעקב פרי: דבר שני, אני חושב שהכי משמעותי, לפחות מה שאני שמעתי בדיון, זה מה שהולך להיות הלאה, כי בהחלט נשאלת שאלה, עם כל הכבוד למתווכים, למה לא עורכי דין ולמה לא מבחני הסמכה למורים במשרד החינוך, ולמה לא אישורים לעבוד ברפואה או בסיעוד – המדינה מלאה בנושאים האלה.

יעקב פרי: ובמקצועות האלה יש הרבה מאוד אנשי מילואים – אנשי מילואים טובים, נאמנים, נועזים, אמיצים ומוטיבטיביים, אז כדאי שהעסק יתפוס באמת תנופה.

יעקב פרי: אני חושב שלא תהיה שום בעיה, בוודאי לא בוועדה הזאת, בוודאי לא בכנסת, גם לעודד וגם למחוא כפיים, ובאמת להוקיר את מי שמגיע להם הוקרה.

איתן כבל: כן, בבקשה, שם ותפקיד.

יצחק לוי: איציק לוי, יושב-ראש לשכת המתווכים הארצית.

יצחק לוי: אני קודם כול רוצה להודות לאתי מויאל, רשמת המתווכים, על עבודה נון סטופ.

יצחק לוי: פנינו אליה לפני כשנה, למשרד המשפטים, בעניין הזה, ובאמת נעשתה עבודה.

יצחק לוי: אני מקווה מאוד שנדע גם לאן שאר הכסף הולך, כי מדובר פה על סדר גודל של 15 מיליון שקל תקציב שנתי עבור אגרות ואותן רישיונות שאנחנו מדברים עליהן, שלפחות כרגע - - -

איתן כבל: מה זה לאן הכסף הולך?

איתן כבל: הכסף הולך לאוצר.

יצחק לוי: הולך לאוצר, וממנו הוא לא חוזר בשום דרך כמעט - - -

איתן כבל: איציק, בוא אעצור אותך, אל תפתח את זה, כי זה גם לא המקום פה, זה מקום לוועדת הכספים, אם בכלל, כי אתה פותח מה שנקרא נושא שהוא בתפיסה של האוצר כפירה בעיקר.

איתן כבל: אגרות מיועדות מה שנקרא, אתה משלם אגרה - - -

<לאה ורון: ייעודיות.

איתן כבל: ייעודיות.

איתן כבל: זאת אומרת, זה סוג של מס, זה כל הסיפור.

איתן כבל: הוא אומר לך: אתה רוצה כסף?

איתן כבל: תבוא תנהל אתי משא ומתן, אם תשכנע אותי שאתה צודק, תקבל כמה שאתה רוצה.

איתן כבל: אתה יודע, בתחבורה למשל אתה משלם אגרה זו, אגרה זו, זה נכנס לתוך הפיילה.

איתן כבל: הוא אומר לך: אתה רוצה כבישים?

איתן כבל: אני נותן לך מיליארדים לכבישים, אני נותן לך מיליארדים לרכבת, וכן הלאה וכן הלאה.

איתן כבל: לכן עזוב את זה.

איתן כבל: אתה רוצה, תנהל קרב, זה סתם, אני כבר אומר לך.

איתן כבל: משיח צדקנו כנראה יגיע לפני.

איתן כבל: זה הדבר השני שמלמדים את נערי האוצר כשהם מגיעים.

איתן כבל: יש מה שנקרא למי הסובסידיה, לנצרך או למצרך, והדבר השני - - -

<לאה ורון: שאין אגרות ייעודיות.

איתן כבל: ככה זה עובד, כן.

איתן כבל: אנחנו פה גם כוועדה, יעקב אשר מנסה עכשיו לנהל קרב על אחת האגרות, שתחזור לטיפול בקטל בדרכים וכל מיני דברים האלה.

יעקב פרי: אה, בשם תת הוועדה?

איתן כבל: כן.

איתן כבל: אמרתי לו בהצלחה.

יצחק לוי: אי אפשר לצבוע את הכספים האלו?

יצחק לוי: להגיד: חלק מהכסף הזה מיועד לזה או לזה?

יעקב פרי: אתה נכנס פה - - -

<לאה ורון: אם תנצח במלחמה.

איתן כבל: אני מאחל לך בהצלחה.

יעקב פרי: קרקע רגישה.

איתן כבל: לא, כי זה משנה.

איתן כבל: עזוב, זה לא הדיון.

איתן כבל: אוקי, אפשר לעבור להקראה?

איתן כבל: אני רק רוצה לומר לכם את הדבר הבא: אני כמובן שלא יכול, בוודאי ובוודאי שאאפשר להצביע עבור התקנות, רק אני כבר אומר לכם שאני פונה אליכם בבקשה לבחון את האפשרות, שאם מדובר בכ-900 עד 1,000 מתווכים רשומים חיילי מילואים - -

יצחק לוי: מתוך 20,000.

איתן כבל: - - מתוך 20,000, לבחון את האפשרות לפטור אותם לגמרי.

איתן כבל: זאת אומרת, אם אתה כבר עושה משהו, תעשה אותו - -

יעקב פרי: מכל הלב.

איתן כבל: - - מכל הלב, באה מאהבה.

<אסף נועם: אם יורשה לי, אסף נועם ממשרד המשפטים, אוסיף ואבשר לוועדה, שגם ועדת האגרות הבין משרדית אישרה השבוע הפחתה של 25% באגרה השנתית לכלל המתווכים במקרקעין.

<אסף נועם: זה אמור לעבור לאישור השר האוצר, לאחר מכן לחזור להגיע לוועדה הזו.

<אסף נועם: המטרה היא שעד ינואר 2018 זה ייכנס לתוקף, ותהיה הפחתה של 25% באגרה השנתית לכולם.

<אסף נועם: אז זה בנוסף להפחתה כאן למשרתי המילואים.

<אסף נועם: היה לי חשוב להגיד את זה.

<אסף נועם: גם עוד הערה לגבי ה-50%.

<אסף נועם: צריך להגיד שזה לא שרירותי.

<אסף נועם: זאת אומרת, 50%, חוץ מהעניין התקציבי, גם זו הנחה שקיימת באגרות אחרות של משרדים אחרים, למשל במשרד הפנים: תקנות הדרכונים, רישום כלי נשק ועוד.

<אסף נועם: זה השיעור - - -

איתן כבל: אבל אגיד לך מה העניין.

איתן כבל: קח בחשבון שאני מכיר את העניין, כראש שדולת המילואים ומי שיושב לממשלה על הראש בעניין הזה.

איתן כבל: זו לא הנקודה.

איתן כבל: זה לא דומה מספר נושאי למשל נשק, רישיון לנשק, כי מספרי אלה שמבקשים רישיון לנשק או מחזיקים נשק הוא כבר בכמות של אלפים, זה כבר לא בכמות שהיא – ניסיתי, דווקא לאור העובדה שמדובר בכמות שהיא לא דרמטית, יחסית קטנה.

איתן כבל: אז אתה יודע, לפעמים אם אתה עושה את הצעד - - -

<קרן רבי: רק חשוב לי באמת לציין שוב, אמרתי בתחילת דברי, שהמהלך הוא מהלך רוחב במשרד המשפטים ונוגע בעוד בעלי מקצוע.

<קרן רבי: רואי חשבון לדוגמה, אנחנו מדברים בכמעט 2,000 רואי חשבון שהם חיילי מילואים פעילים, שיזכו מההנחה הזו.

<קרן רבי: אז כשאנחנו מסתכלים על ההפחתה, אנחנו מסתכלים כמכלול ולא רק בנישה של המתווכים.

איתן כבל: אז קודם כול, תודה בכל מקרה.

איתן כבל: אנחנו לא ממקום עכשיו של להתריס.

איתן כבל: אני רק אומר שבכל זאת אני מבקש שתבחנו את העניין, כיוון שמדובר במספר לא גדול.

איתן כבל: מי מקריא?

<אסף נועם: אקריא.

<אסף נועם: תקנות המתווכים במקרקעין (תיקון מס' 2), התשע"ז-2017.

<מרב תורג'מן: אכן יש ממשק קיים להעברת הנתונים ממשרד הביטחון למשרד המשפטים?

<יונת רין ספיר: זה בעבודה.

<מרב תורג'מן: זה קיים כבר או שזה בתהליך?

<מרב תורג'מן: זה יהיה מוכן עד ינואר 2018?

<קריאה: כן, כן, כן.

<לאה ורון: האמת היא שזו כמות שהיא לא כל כך גדולה, אפשר פשוט להעביר רשימות.

<לאה ורון: לא צריך ממשקים.

<מרב תורג'מן: לא, פשוט מכיוון שהתקנות מדברות על אופן ממוחשב, אז באמת לוודא שיש היתכנות לעניין הזה.

<איל יוסיפסקו: יש יכולת טכנית, אני מתאם עם משרד הפנים היום.

<איל יוסיפסקו: אנחנו יודעים לעשות את ההעברה הטכנית.

איתן כבל: לפני שאני מעלה להצבעה, אני שוב פונה לנציגי משרד הביטחון, צה"ל.

איתן כבל: אני גם מבקש, האמת זה לא בדיוק התחום שלנו, צריך לפנות לוועדת החוץ והביטחון, כי זה תפקידה.

איתן כבל: החוק קובע את הפעמים שוועדת השרים צריכה להתכנס.

יעקב פרי: ועדת השרים לענייני מילואים?

איתן כבל: כן, ועדת השרים לענייני מילואים, כשבעקבותיה כל התהליכים האלה מונחים בפניה, בין היתר גם התיקונים האלה.

איתן כבל: זה פעם ב - - -

<יונת רין ספיר: פעם בשנה.

<יונת רין ספיר: והיא תתכנס שוב בפברואר הבא.

איתן כבל: לא, היא צריכה להתכנס לפחות פעם בשנה.

איתן כבל: את זה אני יודע.

איתן כבל: אבל את יודעת את זה, כמי שמלווה את העניין הזה מהמקום של קמל"ר, שזה לא קורה בפועל.

איתן כבל: זאת אומרת, אם את בודקת את השנים לאחור מאז 2008.

<יונת רין ספיר: אז היא - - - שנה שעברה ולפני שנתיים - - - לקראת פברואר הקרוב.

איתן כבל: כן.

איתן כבל: ומה יצא בוועדת השרים לפני שנה בתקופה בוגי, עם כל הכבוד?

<יונת רין ספיר: בוגי זה היה לפני שנתיים.

איתן כבל: שנתיים, נכון.

איתן כבל: דרך אגב, ייאמר לזכותו של השר הנוכחי, אגרה בינתיים מקבלים אגרה של 200 שקל חיסכון.

איתן כבל: אני לא מזלזל, זה 900 איש, יכול להיות שהם רוקדים ברגע זה על הגגות, כשנצביע על העניין הזה.

איתן כבל: יכול להיות שהם יתמידו כתוצאה מכך במקצוע.

איתן כבל: אבל בסוף בסוף - - -

יעקב פרי: אפשר היה להגיע ליותר.

איתן כבל: כן.

איתן כבל: זה מסוג הדברים, כשאתה בא לפעמים לקבצן ונותן לו, והוא מחזיר לך את זה – עם כל הכבוד, אני קבצן אבל אל תבייש אותי.

יעקב פרי: לא, אבל בוא לא נעשה מזה שמחת עניים, כי זו התקדמות.

איתן כבל: לא, אני לא מסכים אתך.

איתן כבל: סליחה שאני אומר את זה לך.

איתן כבל: כי הפער בין מה שהיה נדרש לבין המצב הוא פער כבר לא ברמה של מאות אחוזים, הוא אלפי אחוזים.

איתן כבל: אוקיי.

איתן כבל: מי בעד? ירים את ידו.

איתן כבל: תודה.

איתן כבל: אני מבין שעבדת קשה להיות בכנסת.

איתן כבל: בסדר גמור.

איתן כבל: בעד אישור התקנות – רוב

איתן כבל: תקנות המתווכים במקרקעין (תיקון מס' 2), התשע"ז-2017, בדבר הפחתה באגרות אושרו.

<לאה ורון: התקנות אושרו.

איתן כבל: התקנות אושרו.

איתן כבל: הישבה נעולה.

איתן כבל: אני מודה לכם מכל הלב.

איתן כבל: בהצלחה.